maj 2018 – Lines Lille Liv
Så fik jeg kønnet af vide…🤗
I går d. 29. maj samme dag jeg gik ind i uge 20 (19+0) tog min svigerinde og jeg ind på scanningsklinikken Lille Liv, for at jeg kunne få lavet en kønsscanning.
Jeg har vidst allerede fra før jeg blev gravid, at jeg gerne ville vide kønnet, men nu hvor jeg blev gravid, har det på intet tidspunkt været noget jeg stressede over at finde ud af, så jeg har bevidst trukket tiden og spændingen lidt, for jeg synes egentlig, at det var ret hyggeligt at gå i uvisheden.🤗
Havde dog læst mig til på nettet, hvordan man selv kan tyde nakkefoldsscanningsbilledet, så jeg har da haft en lille ide om hvad kønnet var…😉
Alligevel valgte jeg at købe mig til en kønsscanning frem for at vente til misdannelsesscanningen på mandag d. 4. juni. Jeg ved, at de har travlt på hospitalet, og når man er der for misdannelsesscanningen, så er det selvfølgelig den de lægger vægt på, og ikke så meget det at finde kønnet. Jeg ville derfor gerne sikre mig selv, at det blev en god oplevelse, hvor der blev givet god tid, med masser af billeder.
Og der blev VIRKELIG givet god tid, tror jeg var der inde i tre kvarter. Lille Strå er en livlig lille en, og ville overhovedet ikke ligge stille, så det var ikke nemt for den søde pige der skulle scanne mig. Jeg var derfor smadder glad for min beslutning. Efter at have scannet mig i lang tid, følte hun sig ret sikker på kønnet, men reglen på klinikken er, at hun skal gå ind og få en ”second opinion” fra en anden af lægerne, før hun må give sit svar. Da hun kom tilbage, var hun blevet bedt om at scanne mig lidt mere, for at få nogle lidt tydeligere billeder fra siden af, men det var bestemt ikke nemt, sådan som Lille Strå lå og sparkede rundt. Til sidst kom den anden læge ind og gav det et forsøg, og efter noget tid kiggede de på hinanden og sagde, at der vidst ikke var nogen tvivl om hvad det var……
TARDAAAAAA….
Lille Strå er en pige!💕
Jeg blev glad, men jeg skulle, eller jeg skal nok stadig lige vænne mig til tanken.
Selvfølgelig ved jeg godt, at man bare skal håbe på et sundt og rask barn, men jeg har på intet tidspunkt lagt skjul på, at jeg helt klart så mig selv mest som en ”Soccer-mom” altså en drenge-mor, og nu skal jeg så være mor til en lille pige.
Misforstå mig endelig ikke, jeg er vitterligt glad, men nogen gange har jeg bare en ide inde i mit hoved, og når det så ikke lige bliver helt sådan, så tager det måske lige et par dage før hovedet accepterer den nye realitet.
Tænk en gang, Jeg skal være mor til en pige. Hvor er det stort og hvor er det bare vildt altså!😍
Navne??🤷🏻‍♀️
Der har været ret stille på bloggen længe, men det er egentlig bare fordi, at det hele går så godt🤗 Maven er
vokset og blevet en fin lille baby-bule, men ellers er der ikke sket det store i graviditeten hverken fysisk eller psykisk, som jeg syntes var synderligt vigtigt eller interessant at skrive om…
Navne er dog noget jeg tænker en del over, det er bare stadig lidt svært, når jeg endnu ikke kender kønnet. Regner dog med at få lavet en kønsscanning om en uges tid (uge 19).
Vil I høre en hemmelighed?☺️ – Jeg har faktisk haft en navneliste på min telefon til både drenge og piger siden 2012! 😄 Hvem sagde SKRUK TYPE!!
Listerne er blevet opdateret løbende, nye navne er kommet til og andre navne er blevet slettet igen. Igennem flere år lå Elliott og Elvira som mine klare favoritter, men i løbet af de sidste måneder er jeg pludselig blevet i tvivl, og tror måske andre navne ligger højere på listen nu.
Nedenstående kan I se billeder af mine lister, som de ser ud i skrivende stund. Navnene står ikke i rangeret orden, de nyeste står blot øverst😊 Men i morgen kan listerne allerede se anderledes ud igen, og når Lille Strå en gang kommer til efteråret, har listen nok nået at ændre sig 100 gange mere, og måske synes jeg slet ikke at Lille Strå ligner en fra min liste, når jeg kigger på ham/hende aller første gang, og så finder jeg måske på noget helt andet. Tror dog ret sikkert at jeg kan sige, at navnet bliver i den lidt gammeldags genre🤗
Hvordan fandt I på navnet til jeres barn/børn ?😍
Håber I nyder pinsen og det dejlige vejr.
Lækker lørdag aften til jer alle 😘